Hvordan vil Danmark, regeringen, folkestyret, embedsværket og hele det politiske apparat se ud med Alternativets Uffe Elbæk som statsminister?

Det giver det 10 mandater store oppositionsparti i dag svaret på under sit sommergruppemøde på Teaterøen i København, hvor partiet fremlægger sit regeringsprogram.

Heri lever Alternativer op til et af sine egne såkaldte debatdogmer - nemlig at partiet af egen drift selv skal gøre opmærksom på ulemperne ved sin egen politik. Derfor opremser Alternativet 12 af de største ulemper ved regeringsprogrammet:

1: Usikkerhed om budgettets holdbarhed

Partiet vil foretage nye investeringer for 238 milliarder kroner fra 2019 til 2022 og anviser finansiering for 244 milliarder kroner i regeringsprogrammet. Men der er stor usikkerhed om flere af finansieringskilderne - blandt andet skat på finansielle transaktioner og nye klimaafgifter.

Vi bygger en stor del af vores politik på nye og dermed uafprøvede tiltag, hvilket gør det vanskeligt at lave præcise estimater af de økonomiske konsekvenser. Det betyder en usikkerhed i forhold til budgettets holdbarhed. Alternativets regeringsprogram

- Vi bygger en stor del af vores politik på nye og dermed uafprøvede tiltag, hvilket gør det vanskeligt at lave præcise estimater af de økonomiske konsekvenser. Det betyder en usikkerhed i forhold til budgettets holdbarhed, skriver Alternativet.

2: Risiko for at forcere den grønne omstilling

Alternativet vil bruge 20 milliarder kroner om året til grøn omstilling. Partiet vil blandt andet fjerne afgiften på elbiler, tilbagerulle lempelser i registreringsafgiften og indføre en kemikalieafgift.

Det kan samlet set komme til at forcere den grønne omstilling, så det kan blive dyrere - og dermed ikke nødvendigvis mest omkostningseffektivt:

- Der er en risiko for, at de dele af industrien, der er uenige i behovet for hurtig omstilling og/eller vil lide store økonomiske tab som konsekvens af den grønne omstilling, vil forlade landet og rykke deres virksomhed til lande, hvor produktionen er billigere, men også mere klimabelastende, skriver partiet.

3: Social slagside i grøn omstilling

Som led i den grønne omstilling vil partiet indføre en klimaafgift på flyrejser og oksekød. Det vil gøre det dyrere at være dansker og give en social slagside, erkender partiet:

- Adfærdsregulerende afgifter rammer socialt skævt. Alternativet vil konsekvent gøre det dyrere at forurene, og det påvirker priserne på fx at flyve, at spise klimabelastende og at køre benzin- og dieselbil.

Alternativets 15 ministerier Statsministeriet Ministeriet for grøn omstilling Ministeriet for social retfærdighed Ministeriet for økonomisk bæredygtighed Ministeriet for god fordeling Udenrigsministeriet Ministeriet for mennesker på flugt og nye danskere Demokrati- og Indenrigsministeriet Ministeriet for kunst, kultur og livssyn Ministeriet for livslang nysgerrighed Sundheds- og forebyggelsesministeriet Trivsels- og omsorgsministeriet Justits- og frihedsministeriet Iværksætteri- og erhvervsministeriet Ministeriet for digital forbedring

4: Flere flygtninge vil polarisere samfundet

Ethvert menneske på flugt skal mødes med åbne arme - og asylansøgere skal have mulighed for at leve et ordentligt liv med deres børn, mens de venter på svar. Alternativet vil genindføre FN's kvoteordning og udvide den, så Danmark tager imod 2.000 kvoteflygtninge årligt. Men partiet erkender samtidig, at det ikke vil ske gnidningsfrit:

- Ophold og beskyttelse til flere mennesker på flugt er en økonomisk byrde og polariserer samfundet. Det vil på den korte bane udgøre en økonomisk udgift at tage imod flere mennesker på flugt, og det tager tid og energi at sikre vellykket medborgerskab og fællesskaber, der inkluderer nye danskere.

5: Mindre forsvar kan marginalisere Danmark

Alternativet vil beskære forsvarsudgifterne, så de ikke overstiger 1 procent af bruttonationalproduktet, BNP. I dag udgør det 1,2 procent af BNP.

- Nedprioritering af forsvaret kan marginalisere os i visse internationale fora. At skære i militærbudgettet og hjemkalde forsvarsattachéer kan betyde, at vi kan få sværere ved at deltage fuldgyldigt i store militære operationer, skriver partiet.

6: Afskaffelse af karakterer giver mindre gennemsigtighed

For at gøre op med elevers stress og præstationsangst vil Alternativet erstatte karakterer med feedback i folkeskolen og årskarakterer på ungdomsuddannelserne. Karaktergennemsnittet må kun vægte en tredjedel af det samlede optagelseskriterium på videregående uddannelser.

- Afskaffelsen af karakterer kan skabe mindre gennemsigtighed i optagelsessystemet, når man går fra en ungdomsuddannelse til en videregående uddannelse. Alternative optagelsesformer har ulemper såsom skævvridninger i forhold til køn, klasse mm., skriver partiet.

7: Risiko for snyd med dagpenge

Alternativet vil indføre dagpenge og kontanthjælp uden modkrav, så man ikke skal søge et bestemt antal job eller tvinges i aktivering. Men systemer, der baserer sig på tillid, giver mulighed for udnyttelse, betoner partiet selv:

- Det giver mulighed for snyd og udnyttelse, når vi ikke minutiøst kontrollerer og måler deres aktiviteter, og der vil formentlig være nogle, der vil misbruge tilliden.

8: Regeringsprogram giver mere bureaukrati

En stor del af partiets regeringsprogram vil medføre mere bureaukrati, selvom partiet arbejder for en afbureaukratisering af samfundet.

- Fx kræver en omlægning af samfundsøkonomien, et højere tempo på den grønne omstilling og en langt større demokratisk borgerinddragelse grundige overvejelser. Derfor bliver vi nødt til at nedsætte en række kommissioner, råd og centre samt indføre ny regulering.

9: Mange kvinder vil se kønskvoter som et problem

Både mænd og kvinder skal være repræsenteret med mindst 40 procent i regeringen, fastslår Alternativet, der dog samtidig medgiver, at kønskvoter ikke er den optimale løsning for at opnå ligestilling.

Mange kvinder vil måske føle det som et problem, at de bliver valgt pga. deres køn og ikke fordi de var den bedst kvalificerede kandidat. Positiv særbehandling er ikke en entydig positiv måde at opnå reel ligestilling i samfundet. Alternativets regeringsprogram

- Mange kvinder vil måske føle det som et problem, at de bliver valgt pga. deres køn og ikke fordi de var den bedst kvalificerede kandidat.

10: Styrkeforholdet mellem partierne forvrides

Ministre skal ikke samtidig kunne optage en plads i Folketinget. Bliver et folketingsmedlem udpeget til minister, skal vedkommende tage orlov fra Folketinget og give pladsen videre til sin suppleant. Det betyder, at partiet får tilført ekstra folk til folketingsgruppen, og det kan være et problem:

- Det forvrider styrkeforholdet mellem partierne til fordel for regeringspartierne, ikke mindst de store regeringspartier, påpeger Alternativet.

11: Reel åbenhed kan ikke tvinges igennem

Det politiske magtrum skal åbnes for offentligheden, så regeringsførelsen bliver gennemsigtig. Blandt andet skal offentligheden have adgang til alle ministres kalendere. Men Alternativet spørger samtidig sig selv, om "de vigtige lyssky ting ikke bare bliver flyttet til korridorerne og forbliver hemmelige?"

- Vi kan godt lave en lang række regler omkring åbenhed, men i sidste ende er det op til politikerne, da det er meget nemt at undgå og omgå.

12: Borgerting går imod idéen om repræsentativt demokrati

Alternativet vil supplere Folketinget med et andet kammer, der skal hedde Borgertinget. Herfra skal skiftende borgere udvalgt via lodtrækning jævnligt mødes for at bidrage til udviklingen af ny politik. Men sådan et borgerting går samtidig imod idéen om det repræsentative demokrati, betoner partiet: